《又次韵》
宋代·王质

眼前事事皆可书，秋叶满江烟满湖。霜风细织红锦幄，露菊洗出黄金肤。

山南山北蹑飞径，步步藤梢牵客裾。褰裳飞下蒹葭浦，纷纷鸥鸟来相娱。

渔火深明隔桥浦，炊烟出没临溪庐。溪山洗断鸳鸯梦，犀篦不忆钱塘苏。

百年日月走双毂，万古兴亡同一吁。角鹰肯恋绣鞲稳，野马不受金羁拘。

功名贵富两安用，乌有先生并子虚。不图操笔赋清庙，但思击壤赓康衢。

何时再踏故山麓，芭蕉长大桤栽粗。夜畴娟娟湿翻露，春林聒聒听提壶。

鱼肥不用去熊掌，酒浊正是胜醍醐。一区春雨熟瓜芋，半溪秋水繁菰蒲。

侯门亦复怜稚子，下状不敢劳长须。吾生一饱足已矣，岂复过意求膏腴。

作者简介：王质（1135年—1189年），字景文，号雪山，郓州（今山东东平）人，寓居兴国军（今湖北阳新县）。南宋高宗、孝宗时期著名经学家、诗人、文学家。